ლევან დუმბაძე

ლევან დუმბაძე (დ. 9 აპრილი, 1897 — გ. 1947) — ქართველი სამხედრო პირი.

ბიოგრაფია
ცნობილი ლოტბარის ანტონ დუმბაძის შვილიშვილი, სამხედრო ინჟინრის, გენერალ-მაიორ სამსონ დუმბაძის ვაჟი ლევან დუმბაძე 1897 წლის 9 აპრილს დაიბადა. დაამთავრა სიმბირსკის კადეტთა კორპუსი, კონსტანტინეს საარტილერიო სასწავლებელი. პირველი მსოფლიო ომში იყო 26-ე საარტილერიო ბრიგადის ოფიცერი, შტაბს-კაპიტანი. 1918 წლიდან იბრძოდა თეთრგვარდიელთა მხარეს მოხალისეთა არმიასა და სამხრეთ რუსეთის შეიარაღებულ ძალებში, III საარტილერიო დივიზიონში. 1919 წლის 11 იანვარს მიენიჭა კაპიტნის წოდება. 1919 წლის აპრილიდან ხელმძღვანელობდა III ქვეითი დივიზიის ბატარეას, შემდეგ — დროზდოვის საარტილერიო ბრიგადის ბატარეას, 1919 წლის 10 ნოემბრიდან კი — I ქვეითი ბრიგადის საარტილერიო დივიზიონის I ბატარეას. მსახურობდა რუსული არმიის არტილერიის II ბატარეის მეთაურად პოლკოვნიკის წოდებით. დაჯილდოებული იყო წმინდა ნიკოლოზ სასწაულმოქმედის ორდენით. 1925 წლის შემოდგომიდან ალექსეევის საარტილერიო დივიზიონის შემადგენლობაში იმყოფებოდა იუგოსლავიაში. ცხოვრობდა ბელგრადში. იყო არტილერიის ოფიცერთა საზოგადოებისა და გენერალ ალექსანდრე კუტეპოვის ხელმძღვანელობით მოქმედი სამხედრო ორგანიზაციის — POBC-ის წევრი. რამდენჯერმე იმყოფებოდა სსრკ-ში. მსახურობდა რუსულ კორპუსში, 1942 წლიდან კორპუსის შტაბის კავშირგაბმულობის სამსახურში, შემდეგ — უკრაინის სახალხო რესპუბლიკის პოლიციაში. 1947 წლის დეკემბერში მოკლეს მიუნხენში. რუსეთის არმიის გენერლები იყვნენ ლევან დუმბაძის ბიძები — ივანე, ნიკოლოზი, იოსები და მიხეილი. სამხედროები იყვნენ მისი ძმებიც: რევაზ დუმბაძე, სამხრეთ რუსეთის სამხედრო ძალების კორნეტი და გიორგი დუმბაძე, კაპიტანი, იბრძოდა თეთრგვარდიელთა რიგებში აღმოსავლეთის ფრონტზე. ემიგრაციაში იმყოფებოდა ამერიკაში, ლოს-ანჟელესში.

ლიტერატურა
 ჯავახიშვილი ნიკო. ლევან სამსონის ძე დუმბაძე // ქართული დიპლომატია. 2004. გვ. 195-196

რესურსები ინტერნეტში


კატეგორია:ქართველი ემიგრანტები
კატეგორია:დაბადებული 1897
კატეგორია:დაბადებული 9 აპრილი
კატეგორია:გარდაცვლილი 1947
კატეგორია:ქართველი სამხედრო მოღვაწეები
კატეგორია:წმინდა ანას IV ხარისხის ორდენის კავალრები